Il-kriżi finanzjarja u ekonomika li laqtet l-Ewropa fl-2008, li l-konsegwenzi tagħha għadhom jinħassu sal-lum, ma bdietx fiż-żona tal-euro iżda kixfet ċerti nuqqasijiet istituzzjonali tagħha. Bħala reazzjoni ta' emerġenza għall-isfidi immedjati, ġew adottati diversi strumenti. Dawn ipprovdew firewalls finanzjarji ġodda assistiti mill-pajjiżi l-aktar affettwati u żiedu l-koordinazzjoni tal-politika fil-livell tal-UE. Apparti l-Mekkaniżmu Ewropew ta’ Stabbilizzazzjoni Finanzjarja (European Financial Stabilisation Mechanism, “EFSM”) ibbażat fuq ir-Regolament tal-Kunsill (UE) Nru 407/2010, ħafna minnhom ġew stabbiliti barra mill-qafas legali tal-Unjoni. L-Istati Membri pprovdew assistenza finanzjarja bilaterali lill-Greċja u waqqfu Faċilità Ewropea ta’ Stabbiltà Finanzjarja (European Financial Stability Facility, “FESF”). Fl-2010 ukoll, il-Kunsill Ewropew ikkonkluda li l-FESF, stabbilita bħala mekkaniżmu temporarju biss, kellha tiġi sostitwita b’istituzzjoni permanenti, il-Mekkaniżmu Ewropew ta’ Stabbiltà (“MES”). Saħħew ir-regoli fiskali u finanzjarji sabiex jipprevjenu l-kriżi milli tkompli tiskala. L-azzjoni ta’ politika monetarja deċiżiva li ħa l-Bank Ċentrali Ewropew wkoll kienet deċiżiva.

Il-Parti III tal-Istatut tal-FME annessa mar-Regolament propost (l-Artikoli 8 sa 11) tikkonċerna l-istokk kapitali awtorizzat tal-FME u l-kapaċità ta’ self. Il-kapaċità ta’ self u l-istokk kapitali awtorizzat tal-FME għandhom ikunu totalment ippreservati meta mqabblin mas-sitwazzjoni attwali fil-MES. Tinżamm il-possibbiltà eżistenti li jiġi emendat l-istokk kapitali u l-kapaċità ta’ self tal-FME.

(22)Jenħtieġ li l-Istati Membri kollha li l-munita tagħhom hija l-euro u li bħalissa huma l-Partijiet Kontraenti għat-Trattat dwar il-MES ikunu membri tal-FME fil-mument meta jidħol fis-seħħ dan ir-Regolament. Bħala konsegwenza tal-adozzjoni tal-euro, jenħtieġ li Stat Membru jsir Membru tal-FME b’kull dritt u obbligu, konformi ma' dawk tal-Membri tal-FME eżistenti.

(23)Id-drittijiet ta’ Membru ġdid tal-FME skont dan ir-Regolament, inklużi d-drittijiet tal-vot, jeħtieġ li jkunu bil-kundizzjoni tas-sottoskrizzjoni tal-kontribuzzjoni tagħhom għall-kapital tal-ishma awtorizzat.

(24)Jenħtieġ li jiġu stabbiliti regoli tranżizzjonali, simili għal dawk previsti fit-Trattat dwar il-MES, fir-rigward tal-Membri ġodda tal-FME li jadottaw l-euro wara li jkun daħal fis-seħħ dan ir-Regolament. Jenħtieġ li jkun possibbli għal dawn il-Membri li jħallsu l-kontribuzzjoni tagħhom għall-kapital tal-FME fi ħlasijiet parzjali. Dawk il-Membri l-ġodda tal-FME li, fis-sena preċedenti għal dik li fiha jidħlu fl-FME, il-PDG per capita tagħhom ikun inqas minn 75 fil-mija tal-PDG per capita tal-Unjoni, jenħtieġ li jibbenefikaw minn korrezzjoni temporanja tal-kjavi tal-kontribuzzjoni għall-ħlas tal-kapital tal-FME. F’dawn il-każi, il-korrezzjoni temporanja jenħtieġ li tapplika għal perjodu ta’ tnax-il sena.

(25)L-għajnuna għall-istabbiltà pprovduta mill-FME jeħtieġ li tkun soġġetta għal kundizzjonijiet ta’ politika stretti . Tali kundizzjonijiet jeħtieġ li jkunu xierqa għall-istrument ta’ assistenza finanzjarja magħżul.

(26)Il-kundizzjonijiet tal-politika marbutin mal-assistenza finanzjarja jenħtieġ li jiġu ddefiniti f’memorandum ta' qbil ("MtQ") u jenħtieġ li jkunu totalment konsistenti ma’ kwalunkwe miżura ta’ koordinazzjoni tal-politika ekonomika adottata abbażi tat-TFUE. In-negozjar tal-MtQ jenħtieġ li jkun infurmat minn valutazzjoni tal-impatt soċjali, u jintħieġ li din tiggwida s-segwitu u l-monitoraġġ tal-implimentazzjoni tiegħu.

(27)Il-Mekkaniżmu Superviżorju Uniku (Single Supervisory Mechanism, “SSM”) stabbilit permezz tar-Regolament tal-Kunsill (UE Nru 1024/2013 u l-Mekkaniżmu Uniku ta' Riżoluzzjoni (Single Resolution Mechanism, “SRM”) stabbilit permezz tar-Regolament Nru 806/2014 tal-Parlament Ewropew u tal-Kunsill inħolqu b’reazzjoni għall-kriżi, bħala passi lejn Unjoni Bankarja, sabiex ikopru lil dawk l-Istati Membri li l-munita tagħhom hija l-euro u lil dawk l-Istati Membri li l-munita tagħhom mhix l-euro iżda li jagħżlu li jipparteċipaw fl-SSM (“l-Istati Membri parteċipanti”) b’konformità mal-Artikolu 7 tar-Regolament (UE) Nru 1024/2013, biex b’hekk isiru soġġetti għas-setgħat superviżorji tal-BĊE u għas-setgħat ta' riżoluzzjoni tal-SRB f’dak li jirrigwarda l-istituzzjonijiet ta’ kreditu tagħhom.

(28)L-operazzjonijiet ta’ kontroll superviżorju u ta’ riżoluzzjoni fil-livell tal-Unjoni jirfdu t-twaqqif ta’ Unjoni Bankarja. Il-FME jeħtieġ għalhekk li jipprovdi appoġġ finanzjarju lill-SRB, l-awtorità ċentrali ta' riżoluzzjoni stabbilita bir-Regolament Nru 806/2014, permezz ta’ linji ta’ kreditu jew garanziji għall-kompiti li l-SRB iwettaq fir-rigward tal-istituzzjonijiet ta’ kreditu fl-Unjoni Bankarja.

(29)Bħala parti mill-ħolqien tal-SRM, twaqqaf il-Fond Uniku ta' Riżoluzzjoni (Single Resolution Fund, “SRF”). Dan huwa ffinanzjat minn kontribuzzjonijiet bankarji ġġenerati fil-livell nazzjonali u ppuljati fil-livell tal-Unjoni. Skont l-Artikolu 74 tar-Regolament Nru 806/2014 l-SRB jista’ jikkuntratta għall-SRF arranġamenti finanzjarji pubbliċi ta’ mezzi finanzjarji addizzjonali biex jintużaw fejn il-kontribuzzjonijiet ex ante u ex post ma jkunux biżżejjed biex jiġu ssodisfati l-obbligi tal-Fondi.

(30)Jenħtieġ li l-FME jkollu biżżejjed mezzi biex iwettaq dmirijietu effettivament. Peress li r-riżorsi proprji tal-Unjoni huma limitati, jenħtieġ li l-Membri tal-FME jipprovdu l-mezzi neċessarji għad-drittijiet previsti f’dan ir-Regolament. Dan jeħtieġ li jkun rifless f’arranġamenti ta’ governanza xierqa u regoli dwar il-votazzjoni li jiżguraw li l-Membri jkollhom biżżejjed sorveljanza fuq kif jintużaw il-fondi li jipprovdu.

(31)Fid-dawl tal-istruttura finanzjarja speċifika tal-FME, jenħtieġ li d-drittijiet tal-vot ta’ kull Membru tal-FME jkunu jirriflettu l-piż ta’ kull kontribuzzjoni individwali tagħhom lill-FME. Jinħtieġ għalhekk li t-teħid ta’ deċiżjonijiet fil-korpi ta’ governanza tal-FME jseħħ b’konformità ma’ regoli ta’ votazzjoni li jibnu fuq dawk li jeżistu diġà fit-Trattat dwar il-MES, sabiex tiġi żgurata sa fejn hu l-aktar possibbli l-kontinwità tal-prassi eżistenti ta’ votazzjoni.

(32)Sal-punt li l-Istati Membri li l-munita tagħhom mhijiex l-euro jipparteċipaw fl-Unjoni Bankarja, jenħtieġ li r-rappreżentanti tagħhom jipparteċipaw fil-laqgħat tal-Bord tad-Diretturi għal kwalunkwe diskussjoni fir-rigward tal-użu tal-linji ta’ kreditu jew garanziji b’appoġġ għall-SRB.

(33)Jenħtieġ li l-Bord tal-Gvernaturi u l-Bord tad-Diretturi jkunu jistgħu jistabbilixxu kumitati jew korpi sussidjarji permanenti jew ad hoc kif jikkunsidraw meħtieġ jew xieraq sabiex jagħtuhom pariri jew b’mod ieħor jassistu lilhom jew lid-Direttur Eżekuttiv fit-twettiq tad-dmirijiet rispettivi tagħhom. Jenħtieġ li r-regoli dwar il-kompiti, il-kompożizzjoni u l-operat tagħhom jiġu definiti internament. Jenħtieġ li tali kumitati jew korpi sussidjarji ma jkollhomx setgħat ta’ teħid ta’ deċiżjonijiet.

(34)B’konformità mal-ġurisprudenza stabbilita, id-deċiżjonijiet li jittieħdu fil-qafas tal-FME li jkunu jirrigwardaw il-politika ekonomika u li jkunu jinvolvu ammont konsiderevoli ta’ setgħa diskrezzjonali jenħtieġ li jittieħdu biss bl-approvazzjoni tal-istituzzjonijiet tal-Unjoni u taħt ir-responsabbiltà tagħhom. Konformi mas-setgħat minquxin fit-Trattati għall-koordinazzjoni tal-politiki ekonomiċi tal-Istati Membri u ma’ atti oħrajn ta’ dritt sekondarju tal-Unjoni, is-setgħa tal-approvazzjoni ta’ tali deċiżjonijiet skont l-Artikolu 291 TFUE jenħtieġ li tingħata lill-Kunsill.

(35)Rigward l-istrumenti li għandhom l-għan li jagħtu għajnuna għall-istabbiltà lill-Membri tal-FME, dan ir-Regolament huwa adottat skont l-Artikolu 352 TFUE bħala miżura neċessarja li tikkomplementa s-setgħat stipulati mid-dispożizzjonijiet tat-Trattat li huma speċifiċi għall-Istati Membri li l-munita tagħhom hija l-euro (l-Artikoli 136 sa 138 TFUE). Skont dawn id-dispożizzjonijiet, għal dak li jirrigwarda l-miżuri tal-Kunsill, huma dawk il-membri li jirrappreżentaw lill-Istati Membri li l-munita tagħhom hija l-euro, li jieħdu sehem fil-vot. Għal dawn l-istrumenti, dan ir-Regolament jirrigwarda esklussivament l-użu ta’ riżorsi li jqiegħdu għad-dispożizzjoni l-Istati Membri li l-munita tagħhom hija l-euro għall-benefiċċju uniku ta’ dawn l-Istati Membri, bil-għan li tiġi ggarantita l-istabbiltà fiż-żona tal-euro. Bħala konsegwenza ta’ dan, għal deċiżjonijiet tal-Kunsill li jirrigwardaw l-approvazzjoni tal-atti msemmija fil-premessa preċedenti, il-voti tal-Istati Membri li mhumiex fiż-żona tal-euro jenħtieġ li jiġu sospiżi u jkunu biss il-membri tal-Kunsill li jirrappreżentaw lill-Istati Membri li l-munita tagħhom hija l-euro li jieħdu sehem fil-vot.

(36)Jenħtieġ li tiġi stabbilita proċedura ta’ emerġenza sabiex il-Kunsill ikun jista’ japprova jew joġġezzjona għal deċiżjonijiet tal-korpi ta’ tmexxija tal-FME meta jkun meħtieġ l-għoti urġenti ta’ għajnuna għall-istabbiltà finanzjarja lill-Membri tal-FME. F’każ bħal dan, jenħtieġ li l-President tal-Bord tal-Gvernaturi jkun jista’ jitlob lill-Kunsill sabiex japprova deċiżjoni jew joġġezzjona kontriha fi żmien 24 siegħa minn meta tiġi trażmessa d-deċiżjoni. Il-proċedura ta’ emerġenza tista’ tintuża għall-approvazzjoni tat-termini u l-kundizzjonijeit finanzjarji u għall-ftehimiet dwar il-faċilità ta' assistenza finanzjarja rigward appoġġ lill-SRB permezz ta’ linji ta’ kreditu jew garanziji tal-FME.

(37)Jenħtieġ li l-Bord tal-Gvernaturi jkun intitolat li jadotta Regoli ta’ Proċedura li jirregolaw l-aspetti prattiċi tal-operazzjonijiet tal-FME. Jenħtieġ li dawn ir-Regoli ta’ Proċedura jisostitwixxu d-digrieti tal-MES u r-regoli ta’ proċedura tal-Bord tal-Gvernaturi u tal-Bord tad-Diretturi.

(38)Jenħtieġ li l-kapaċità ta’ self tal-FME tkun mhux inqas minn EUR 500 000 miljun. Dan l-ammont jirrifletti l-kapaċità attwali ta’ self tal-MES. Jenħtieġ li l-Bord tal-Gvernaturi jkun jista’ jżid il-kapaċità ta’ self, jekk iqis li tali reviżjoni hija xierqa sabiex l-FME ikun jista’ jsegwi l-objettivi tiegħu u l-kompiti relatati magħhom. Peress li deċiżjoni bħal din għandha impatt finanzjarju sinifikanti għall-Membri tal-FME, jenħtieġ li din tittieħed unanimament mill-Bord tal-Gvernaturi. F’każijiet eċċezzjonali debitament ġustifikati, il-Bord tal-Gvernaturi jista’ wkoll inaqqas il-kapaċità ta’ self b’mod provviżorju jekk dan ikun meħtieġ biex tiġi żgurata l-kapaċità li l-FME jissodisfa l-funzjonijiet tiegħu.

(39)Fil-bidu tiegħu, jenħtieġ li l-istokk kapitali inizjali awtorizzat tal-FME jkun jirrifletti l-istokk kapitali awtorizzat tal-MES. Jenħtieġ li l-Istati Membri li l-munita tagħhom hija l-euro biss jissottoskrivu għall-istokk kapitali awtorizzat tal-FME, li jenħtieġ li jkun jammonta għal EUR 704 798,7 miljun, maqsum f’ammont indaqs ta’ ishma. Jenħtieġ li l-obbligazzjoni ta’ Membru tal-FME tkun limitata għas-sehem tiegħu mill-istokk kapitali awtorizzat. Il-Membri tal-FME ma għandhomx ikunu responsabbli għall-obbligazzjonijiet tal-FME. Il-baġit tal-Unjoni ma għandux ikun responsabbli għall-ispejjeż jew għat-telf tal-FME.

(40)Jenħtieġ li l-Bord tal-Gvernaturi jkun jista’ jżid il-kapital tal-istokk kapitali inizjali awtorizzat jekk ikun jidhirlu li tali żieda hija xierqa sabiex il-FME ikun jista’ jsegwi l-objettivi u l-kompiti tiegħu. Il-kapital u l-ishma li joħorġu l-Istati Membri tal-FME jeħtieġ li jiġu ppubblikati f'Il-Ġurnal Uffiċjali tal-Unjoni Ewropea.

(41)L-istess bħall-MES, jenħtieġ li l-FME jipprovdi għajnuna għall-istabbiltàlill-Membri tiegħu meta l-aċċess regolari tagħhom għall-finanzjament mis-suq jiġi ostakolat jew ikun hemm ir-riskju li jiġi ostakolat.